লিখিত বক্তব্যে রিজভী বলেন, ২ নং বিনয়কাঠি ইউনিয়নের সব ভোটকেন্দ্র সোমবার সন্ধ্যার পর দখল করে নিয়েছে আওয়ামী সন্ত্রাসীরা। প্রশাসনকে জানালেও কোনও ব্যবস্থা নেওয়া হচ্ছে না। পুরো ঝালকাঠি জেলার ৪টি উপজেলার সব ইউনিয়নে একই অবস্থা। মুন্সীগঞ্জ জেলাধীন সিরাজদিখান উপজেলার সব ইউনিয়ন পরিষদ নির্বাচনে আওয়ামী সন্ত্রাসীরা ভোটকেন্দ্রগুলো দখলে নিয়ে ব্যালট পেপারে দেদারসে সিল মারছে। সেখানে বিএনপি মনোনীত ধানের শীষের প্রার্থী ও এজেন্টদের ভোটকেন্দ্র থেকে বের করে দিয়ে এলাকাগুলোতে ত্রাসের রাজত্ব কায়েম করা হয়েছে। এলাকাগুলোতে চরম থমথমে অবস্থা বিরাজ করছে। প্রশাসন নীরব ভূমিকা পালন করছে।